b'\n_START_ARTICLE_\nEric Nystrom\n_START_SECTION_\nUra\n_START_PARAGRAPH_\nNystrom kuului kaudet 1999\xe2\x80\x932001 USA Hockey National Team Development Programin joukkueeseen, joka pelasi NAHL- ja USHL-liigoja. Kehitysohjelman p\xc3\xa4\xc3\xa4maja sijaitsi Ann Arborissa, ja kaudeksi 2001\xe2\x80\x932002 Nystrom siirtyi kaupungissa olevan Michiganin yliopiston joukkueeseen NCAA:n alaiseen CCHA-liigaan. Ensimm\xc3\xa4isell\xc3\xa4 kaudellaan Nystrom valittiin CCHA:n tulokkaiden t\xc3\xa4hdist\xc3\xb6kent\xc3\xa4lliseen. Calgary Flames varasi h\xc3\xa4net varaustilaisuuden kymmenenten\xc3\xa4 pelaajana kes\xc3\xa4ll\xc3\xa4 2002. Nystrom halusi suorittaa vapaiden taitojen tutkintonsa loppuun Michiganissa, ja h\xc3\xa4n pelasi yliopistojoukkueessa lopulta nelj\xc3\xa4 kautta. Viimeisell\xc3\xa4 kaudellaan Nystrom toimi joukkueen kapteenina, ja h\xc3\xa4net valittiin kauden p\xc3\xa4\xc3\xa4tteeksi CCHA:n parhaaksi puolustavaksi hy\xc3\xb6kk\xc3\xa4\xc3\xa4j\xc3\xa4ksi. Michigan voitti nelj\xc3\xa4n kauden aikana kolmasti CCHA:n mestaruuden: 2002, 2003 ja 2005._NEWLINE_Kaudeksi 2005\xe2\x80\x932006 Nystrom siirtyi Flamesin organisaatioon. H\xc3\xa4n pelasi ensimm\xc3\xa4isen sopimuskautensa AHL-joukkue Omaha Ak-Sar-Ben Knightsissa, mutta p\xc3\xa4\xc3\xa4si pelaamaan my\xc3\xb6s kaksi NHL-ottelua. Nystrom teki NHL-debyyttins\xc3\xa4 10. lokakuuta 2005 Colorado Avalanchea vastaan. Kaudella 2006\xe2\x80\x932007 h\xc3\xa4n pelasi vain 12 ottelua farmissa olkap\xc3\xa4\xc3\xa4vamman takia. Kauden 2007\xe2\x80\x932008 Nystr\xc3\xb6m aloitti AHL:n Quad City Flamesissa, mutta h\xc3\xa4net nostettiin lokakuussa Calgaryn kokoonpanoon. Ensimm\xc3\xa4isen maalinsa h\xc3\xa4n teki 30. lokakuuta 2007 Nashville Predatorsia vastaan. H\xc3\xa4n pelais lopulta tulokaskaudellaan 44 ottelua tehoin 3+7=10. Ensimm\xc3\xa4inen kokonainen NHL-kausi Nystromille oli 2008\xe2\x80\x932009._NEWLINE_Kauden 2009\xe2\x80\x932010 j\xc3\xa4lkeen Nystrom teki kolmen vuoden sopimuksen Minnesota Wildin kanssa. Nystrom pelasi kuitenkin vain yhden kokonaisen kauden Wildiss\xc3\xa4, sill\xc3\xa4 Dallas Stars hankki h\xc3\xa4net kauden 2011\xe2\x80\x932012 alussa. Wild l\xc3\xa4hetti Nystromin farmiin Houston Aerosiin kauden alussa, ja t\xc3\xa4t\xc3\xa4 ennen h\xc3\xa4n oli pelannut 240 per\xc3\xa4tt\xc3\xa4ist\xc3\xa4 NHL-ottelua. Stars hankki h\xc3\xa4net, koska joukkueen palkkakustannukset olivat alle NHL:n palkkalattian.\n_START_SECTION_\nMaajoukkue\n_START_PARAGRAPH_\nNystrom oli aikoinaan ik\xc3\xa4kausimaajoukkueiden vakionimi\xc3\xa4. H\xc3\xa4n pelasi alle 20-vuotiaiden MM-kilpailuissa 2002 ja 2003 sek\xc3\xa4 alle 18-vuotiaiden MM-kilpailuissa 2001. Nystrom ei voittanut n\xc3\xa4ist\xc3\xa4 mitaleita._NEWLINE_Kev\xc3\xa4\xc3\xa4ll\xc3\xa4 2010 Nystrom oli mukana my\xc3\xb6s miesten MM-kilpailuissa.\n_START_SECTION_\nMuuta\n_START_PARAGRAPH_\nNystrom on toisen polven NHL-pelaaja. H\xc3\xa4nen is\xc3\xa4ns\xc3\xa4 Bob Nystrom pelasi 900 ottelua New York Islandersissa ja voitti nelj\xc3\xa4 Stanley Cupia. Bob oli syntyj\xc3\xa4\xc3\xa4n ruotsalainen, mutta kasvoi Kanadassa ja on maan kansalainen. Eric Nystrom pelasi nuorena my\xc3\xb6s jalkapalloa ja baseballia.'